b'\n_START_ARTICLE_\nKupari\n_START_SECTION_\nZemljopisni polo\xc5\xbeaj\n_START_PARAGRAPH_\nKupari su smje\xc5\xa1teni na padini manjeg bre\xc5\xbeuljka u prekrasnoj uvali \xc5\xbdupskog zaljeva, 5 km jugoisto\xc4\x8dno od Dubrovnika i 1 km zapadno od Srebrenog, pored Jadranske turisti\xc4\x8dke ceste.\n_START_SECTION_\nNaziv\n_START_PARAGRAPH_\nKupari svoj naziv zahvaljuju nekada\xc5\xa1njoj proizvodnji opeka i crijepa koji se u Dubrova\xc4\x8dkoj okolici naziva "kupa".\n_START_SECTION_\nPovijest\n_START_PARAGRAPH_\nU blizini naselja Kupari, u Kuparskom polju nalazi se utvr\xc4\x91ena stambena ku\xc4\x87a koja sagra\xc4\x91ena 1623. godine za obranu mjesta od gusara. Zgrada je imala sva obilje\xc5\xbeja utvrde sa nadsvedenim prizemljem, a na katu i stubi\xc5\xa1tu i danas postoje pu\xc5\xa1karnice. Vrata su bila za\xc5\xa1ti\xc4\x87ena re\xc5\xa1etkom koja se dizala i spu\xc5\xa1tala._NEWLINE_Svoj ubrzani razvoj Kupari su do\xc5\xbeivjeli u drugoj polovici 20. stolje\xc4\x87a kad je izgra\xc4\x91en hotelsko - turisti\xc4\x8dki kompleks koji je bio pod upravom Jugoslavenske narodne armije. U sklopu ovog kompleksa nalazila se i Titova vila koja je ugostila brojne svjetske ugledne dr\xc5\xbeavnike i druge dostojanstvenike._NEWLINE_Tijekom Domovinskog rata Kupari su bili pod okupacijom JNA i \xc4\x8detni\xc4\x8dkih postrojbi i u potpunosti su uni\xc5\xa1teni, a privatne ku\xc4\x87e i hoteli su oplja\xc4\x8dkani te ve\xc4\x87im dijelom i spaljeni.\n_START_SECTION_\nGospodarstvo\n_START_PARAGRAPH_\nGospodarstvo u Kuparima se zasniva na turizmu, ugostiteljstvu i poljodjelstvu._NEWLINE_U hotelsko - turisti\xc4\x8dkom kompleksu Kupari postoji \xc5\xa1est potpuno uni\xc5\xa1tenih i devastiranih hotela: Mladost, Grand, Gori\xc4\x8dina, Pelegrin, Kupari i Galeb te "Titova vila" koji \xc4\x8dekaju obnovu. Obnovom ovog hotelskog kompleksa obnovilo bi se i znatno oja\xc4\x8dalo gospodarstvo Kupara i cijele \xc5\xbdupe dubrova\xc4\x8dke._NEWLINE_\xc5\xa0ljun\xc4\x8dano - pje\xc5\xa1\xc4\x8dana pla\xc5\xbea u Kuparima je jedna od najljep\xc5\xa1ih pla\xc5\xbea Dubrova\xc4\x8dko-neretvanske \xc5\xbeupanije._NEWLINE_Na prijelazu iz 19. u 20. stolje\xc4\x87e u Kuparima je djelovala ciglana, vlasni\xc5\xa1tvo saborskog zastupnika i vlastelina Brnje Caboge, vlasnika prvog automobila u Dubrovniku.\n_START_SECTION_\nStanovni\xc5\xa1tvo\n_START_PARAGRAPH_\nU Kuparima prema popisu stanovni\xc5\xa1tva iz 2011. godine \xc5\xbeivi 808 stanovnika ve\xc4\x87inom Hrvata katoli\xc4\x8dke vjeroispovjesti._NEWLINE_Kretanje broja stanovnika 1857.-2011.'